Un professor ha mort i quatre persones han resultat ferides de poca gravetat després d'irrompre aquest matí un jove de 13 anys a l'institut Joan Fuster de Barcelona armat amb una ballesta. El jove és un alumne de segon d'ESO de l'institut. Segons han explicat a l'ARA els alumnes, aquest estudiant ha arribat tard a classe, passades les nou del matí, i ha irromput en una aula de segon d'ESO on s'estava fent classe de castellà. El noi hauria disparat a la cara de la professora de castellà amb la ballesta i l'hauria ferit, i després l'hauria atacat a l'espatlla amb un ganivet. També ha atacat amb el ganivet la filla de la professora, que era a la mateixa aula. Totes dues han resultat ferides. A més, el jove duia un còctel Molotov "molt rudimentari" a la motxilla, segons han explicat fonts de la investigació a Europa Press.

El jove ha sortit, llavors, en direcció cap a un altra aula de segon d'ESO, on ha ferit un altre alumne també amb el ganivet, segons les mateixes fonts. Posteriorment s'ha dirigit a una tercera aula on ha matat el professor de socials. L'agressió, en aquest cas, ha tingut lloc al passadís, on el docent ha sortit quan ha sentit els sorolls.

Els ferits són, segons els Mossos, dues professores i dos alumnes. Una de les professores ha estat atesa i donada d'alta al mateix lloc dels fets. Els altres tres ferits estan sent atesos a l'Hospital de Sant Pau de Barcelona de ferides lleus i estan estables. Els tres ferits són una professora, amb contusions a la cara; la seva filla, de 13 anys i alumna també del centre, amb ferides superficials en una cama, i un altre alumne, un noi de 14 anys, ferit al tòrax per arma blanca que està estable.



L'agressor era, segons els seus companys, aficionat a les armes i deia que un dia aniria a l'institut a matar. Tenia una "llista negra" d'alumnes i professors. La setmana passada hauria repetit di verses vegades que mataria tots els professors i després se suïcidaria, segons han relatat alguns dels seus companys. Aquest dilluns hauria arribat a l'institut amb, a banda de la ballesta, un ganivet.

Els fets han passat cap a les 09.20 hores del matí en aquest institut, situat als voltants de l'avinguda Meridiana de Barcelona, al barri de Navas, davant de la parròquia de Sant Joan Bosco. Després de l'arribada de la policia, tos els alumnes de l'institut s'han concentrat a la plaça de Ferran Reyes, excepte els companys de la classe de l'agressor, que han estat interrogats a l'interior de l'institut.

Els Mossos d'Esquadra, que ja han custodiat el menor pel succés –a causa de la seva edat és inimputable i no se'l deté–, i el Sistema d'Emergència Mèdiques (SEM) han enviat diverses dotacions al centre escolar.

Des de primera hora del matí els pares han començat a acostar-se al centre educatiu alertats per les notícies. A l'institut s'hi ha desplaçat l'alcalde de Barcelona, Xavier Trias, la consellera d'Ensenyament, Irene Rigau, i alguns regidors. També hi ha un ampli dispositiu policial i del Servei d'Emergències Mèdiques (SEM), que hi ha desplaçat diverses ambulàncies. L'Ajuntament de Barcelona ha activat el Centre d'Urgència d'Emergències Socials de la ciutat per atendre les necessitats de les famílies dels alumnes que requereixin algun tipus d'ajuda.

La directora del centre, Maria Dolors Parramon, ha explicat que aquest dimarts els alumnes rebran atenció psicològica a les aules que dimecres reprendran l'activitat "amb la màxima normalitat possible". El centre també ha posat a disposició de les famílies i alumnes un telèfon d'emergències: 900.70.30.30.



El Marc Unitari de la Comunitat Educativa de Catalunya ha convocat per al dimarts concentracions silencioses de cinc minuts davant tots els centres escolars de Catalunya amb motiu del crim ocorregut a l'institut Joan Fuster de Barcelona. Els cinc minuts de silenci es duran a terme a les 12 del migdia per recordar el professor que ha mort avui atacat per un alumne de 13 anys.



El president català, Artur Mas, ha decretat una jornada de dol per demà dimarts i ha suspès també els actes públics previstos per aquest dilluns arran del crim. El decret signat pel president s'aplica a tot el territori català i entrarà en vigor aquesta mitjanit, amb la qual cosa el dia de dol serà dimarts.

